Seetõttu on ehitusvaidluste praktikas tekkinud olukordi, kus ehitajal on võimalik tellijat survestada ehitise tehnilise dokumentatsiooni kinnipidamisega, viidates dokumentide kinnipidamisõigusele kuni tasu täieliku maksmiseni. Tasu maksmine aga sõltub tellija poolt vaadates eelkõige tööde vastuvõtmisest ja nende vastavusest kvaliteedinõuetele. Sellega võtab ehitaja dokumente mitte esitades tellijalt legaalse võimaluse ehitise koheseks kasutuselevõtuks peale valmimist. Kui tellija soovib ehitaja vastu esitada nõude tööde kvaliteedile mittevastavusele tuginedes, võib ehitusdokumentide puudumine oluliselt takistada tellija sellesisulise õiguse teostamist.